UK kry prokureursbrief oor verpligte inentingDie Universiteit van Kaapstad. (Foto: Facebook) Solidariteit het Donderdag ŉ aanmaning aan die Universiteit van Kaapstad (UK) gestuur oor sy onlangse beleid rakende verpligte inenting teen Covid-19. Die UK het vandeesmaand ŉ voorstel om inenting vir alle studente en personeel verpligtend te maak, voorlopig goedgekeur. Solidariteit hou egter vol dié beleid is onwettig, diskrimineer teen studente wat verkies om nie ingeënt te word nie en bedreig die lewensbestaan van werknemers. Volgens die organisasie is dit boonop te laat in die jaar om die beleid deur te voer. Solidariteit eis in sy brief dat die UK die beleid hersien en verwerp. “As ŉ openbare liggaam moet die universiteit aan verskeie stelle wetgewing en regsbeginsels voldoen. Hierdie beleid is strydig met bykans alle vorme van regulasie waaraan die universiteit onderworpe is,” sê Paul Maritz, bestuurder van Solidariteit Jeug. “Hierdie beleid is gewoon irrasioneel en onbillik. Dit verteenwoordig uit die staanspoor ŉ enorme inbreukmaking op die grondwetlike regte van studente sowel as werknemers van die universiteit.” Volgens Maritz word die beleid boonop op ’n “ondenkbare” tyd van die jaar uitgevaardig. “Studente en voornemende studente het in hierdie stadium van die jaar reeds ver gevorder met die aansoekproses vir aanstaande jaar. Hierdie beleid veroorsaak dat talle studente op kort kennisgewing nou na alternatiewe gaan moet kyk, waar dit dikwels reeds te laat is om so iets te doen. “Dit beleid wysig as’t ware die universiteit se toelatingsvereistes en die UK is nie by magte om lukraak sommer net aan sulke voorvereistes te torring nie.” Maroela Media het vroeër berig die UK se beleid sal vereis dat alle personeel, as ŉ voorwaarde vir werk, en studente, as ŉ voorwaarde vir registrasie, ŉ bewys moet lewer dat hulle ten volle teen die virus ingeënt is. Hierdie reël moet volgens die UK se raad teen 1 Januarie volgende jaar reeds in werking tree. Solidariteit sê egter die UK se primêre mandaat is om studente vir die werkplek op te lei en nie om inentings te bevorder nie. “Dit is ŉ skande dat soveel studente se toekoms deur die bevordering en afdwinging van die sienings van die universiteit se bestuur bedreig word. In die land met die hoogste jeugwerkloosheidskoers ter wêreld, is dit afgryslik dat ŉ universiteit selfs nog meer jongmense aan die gruwels van werkloosheid en armoede sal uitlewer.” Altesame 83% van professore en akademici van die UK het in September ten gunste van verpligte inenting gestem.